C 271/86

Uverejnenie žiadosti o zápis do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2019/C 271/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„ΚΡΙΤΣΑ“ (KRITSA)

EÚ č.: PGI-GR-02317 – 6.7.2017

CHOP ( ) CHZO ( X )

1. Názov:

„Κριτσά“ (Kritsa)

2. Členský štát alebo tretia krajina

Grécko

3. Opis poľnohospodárskeho výrobku alebo potraviny

3.1. Druh výrobku

Trieda 1.5 Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

Olivový olej „Kritsa“ sa vyrába výlučne z olív odrody Koroneiki. Je zelenej až zlatozelenej farby.

Fyzikálno-chemické vlastnosti:

— kyslosť (vyjadrená ako percentuálny podiel hmotnosti kyseliny olejovej): ≤ 0,5

— koeficient absorbancie K270: ≤ 0,15

— koeficient absorbancie K232: ≤ 1,90

— zmena koeficientu absorbancie delta K: ≤ 0

Zmyslové hodnotenie:

— ovocnosť: ≥ 2,5

— chyby: 0,0

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Olivový olej „Kritsa“ sa vyrába len z olív Koroneiki.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie olív a všetky fázy výroby extra panenského olivového oleja „Kritsa“ sa musia uskutočňovať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Olivový olej „Kritsa“ je známy v Grécku i v zahraničí a za svoju povesť vďačí svojej výnimočnej kvalite (nízka kyslosť, nízke koeficienty absorbancie) a ovocnej chuti. Na tieto vlastnosti nepriaznivo vplýva teplota, svetlo a kyslík, ktorým olej môže byť vystavený pri premiestňovaní zo skladovacej nádrže do cisternového vozidla (a naopak) alebo medzi cisternovými vozidlami, alebo keď sa nachádza v cisternovom vozidle. Vysoké teploty a prítomnosť kyslíka okrem toho spôsobujú rýchle zhoršovanie typickej ovocnosti oleja. Z týchto dôvodov by sa olivový olej „Kritsa“ mal vo vymedzenej oblasti skladovať v nádržiach z nehrdzavejúcej ocele, aby sa zabezpečilo, že vlastnosti, na ktorých sa jeho povesť zakladá, zostanú zachované. Olivový olej „Kritsa“ sa vo vymedzenej oblasti aj balí, a to konkrétne v mieste jeho výroby. Tým sa zaisťuje, že nie sú ovplyvnené kvalitatívne vlastnosti oleja ani sa nemenia, uľahčuje sa tým kontrola a zabezpečuje vysledovateľnosť.

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Olivový olej „Kritsa“ sa vyrába výlučne v oblasti obce Kritsá a susedných obcí Mesa Lakkonia, Exo Lakkonia a Kroustas, ktoré sa nachádzajú v meste Agios Nikolaos. Do oblasti obce Kritsá okrem samotnej obce patria tieto lokality: Ammoudara, Vathy, Theologos, Katharó, Kalyvos, Mardati, Rousa Limni a Tapes.

5. Súvislosť so zemepisnou oblasťou

„Kritsa“ je jedným z najznámejších krétskych olivových olejov, ktorý sa stal všeobecne známym aj za hranicami Grécka. Jeho povesť sa zakladá výlučne na jeho kvalite, organoleptických a chemických vlastnostiach, ktoré zase súvisia so zemepisnou oblasťou, ale aj s ľudským faktorom, ktorý významne prispieva ku kvalite vyrobeného oleja.

Toto jeho dobré meno je základom žiadosti o zápis olivového oleja „Kritsa“ do registra výrobkov s chráneným zemepisným označením (CHZO).

Olivový olej „Kritsa“ sa vyrába na pomerne malom území, na ktorom sú pôdne a podnebné podmienky zhruba rovnaké, čo znamená, že konečný výrobok má jednotné vlastnosti. Odroda Koroneiki je navyše jedinou odrodou olív, ktorá sa v tejto oblasti pestuje.

V uvedenej oblasti je mierne stredomorské podnebie bez výraznejších výkyvov teploty. Vďaka orientácii a topografii územia sa teší hojnosti slnečného svitu (viac než 2 900 hodín ročne). Olivové háje sú vysadené na suchej vápencovej pôde s dobrou schopnosťou zadržiavať vodu. Obsah ílu v pôde ju robí vhodnou pre nezavlažované olivové háje. Podmienky navyše nie sú zvlášť priaznivé ani pre muchu olivovú, takže rozsah zamorenia je zvyčajne obmedzený.

Väčšina olív z danej oblasti sa lisuje spoločne, k čomu dochádza počas 48 hodín od ich zberu. Tým sa minimalizuje znehodnotenie po zbere. Vďaka mnohoročným odborným skúsenostiam výrobcov sa plody zbierajú v tom správnom štádiu zrelosti, keď sa zafarbujú zo žltozelenej farby na tmavofialovú, čo je faktor, ktorý má súvis s organoleptickými vlastnosťami vyrábaného oleja.

Prírodné aj ľudské faktory tak pomáhajú utvárať osobitné vlastnosti olivového oleja „Kritsa“, ktorý má nízku kyslosť nepresahujúcu hodnotu 0,5, nízke hodnoty koeficientu absorbancie (K270: ≤ 0,15; K232: ≤ 1,90; delta K: ≤ 0) a ovocnosť vyššiu než 2,5.

Vďaka nadbytku svetla, suchej vápencovej pôde a zberu v tom správnom čase sa vyrába olej s mnohými aromatickými zložkami, ktoré mu dodávajú typickú ovocnú chuť. Nízke hodnoty koeficientu absorbancie (K270, K232 a delta K) súvisia s nadmorskou výškou, ale aj so skutočnosťou, že olivy sa lisujú bezprostredne po zbere.

O olivovom oleji „Kritsa“ sa vo veľkej miere píše v nórskych, slovinských a japonských časopisoch, v ktorých sa osobitne vyzdvihujú jeho kvalitatívne vlastnosti.

Olivový olej „Kritsa“ je aj súčasťou internetových stránok venovaných cestovnému ruchu a agroturistike, kde sa návštevníkom odporúča, aby neopúšťali obec Kritsá bez miestneho olivového oleja.

Rovnako ako na internetových stránkach o cestovaní sa olivový olej „Kritsa“ uvádza aj na webovom sídle známej reštaurácie v Aténach, v ktorej do jedál pridávajú iba tento olej. Olivový olej „Kritsa“ je takisto jednou zo základných ingrediencií používaných v slávnej cukrárskej škole Valrhona vo Francúzsku.

O dobrej povesti výrobku a o prepojení s miestnymi obyvateľmi a okolitým prostredím svedčí aj skutočnosť, že olej sa vyskytuje na miestnych podujatiach, objavuje sa vo vysielaní lokálneho a štátneho rozhlasu a televízie a píše sa o ňom v tlači.

Spojenie medzi olivovým olejom „Kritsa“ a miestnym obyvateľstvom a jeho históriou vysvetľuje spisovateľ/novinár Tom Mueller vo svojej knihe Extra Virginity, the sublime and scandalous world of olive oil (Extra panenstvo, úžasný a škandalózny svet olivového oleja) z roku 2014.

Ako sa uvádza na internetovom informačnom portáli o olivovom oleji Olive Oil Times, olivový olej „Kritsa“ sa objavil aj v zahraničných médiách, konkrétne na CNN a v The Times.

Dobrú povesť výrobku a skutočnosť, že oblasť obce Kritsá sa považovala za významnú oblasť výroby olivového oleja, potvrdzujú okrem toho aj cestopisy z 19. storočia.

Konkrétne v publikácii Bulletin de la Société de Géographie z roku 1835 M. A. Fabreguettes uvádza: „Kritsá […] dedina bohatá na všemožné druhy výroby, olivový olej, mandle, rohovník, syr atď.“ a v diele Kritika iti Topografia kai Odoiporika tis Nisou Kritis z roku 1894 N. Kalomenopoulos píše “… úrodné údolie obce Kritsá, malá planina, ktorou sa vinie potôčik a na ktorej rastú nahusto vysadené olivovníky…” a “… Lakónske údolie na Kréte […] je pokryté olivovníkmi a čerešňami…”.

Od roku 2006 získal olivový olej „Kritsa“ celkovo 24 ocenení – 16 v národných súťažiach a osem v medzinárodných súťažiach, najmä v kategóriách stredne ovocných olejov a silne ovocných olejov. Najväčším úspechom bola zlatá medaila v kategórii stredne ovocných olejov v medzinárodnej súťaži Mario Solinas v roku 2008, ktorú zorganizovala Medzinárodná rada pre olivy. Medzi ďalšie významné úspechy patrí tretie miesto na tej istej súťaži v roku 2006, zlaté medaily na súťažiach Extra Virgin Olive Oil Competition v Los Angeles (2010) a Great Taste v Londýne (2012) a strieborné medaily na výstave Prodexpo v Moskve (2012) či na súťažiach Olive Japan (2013) a Cat Cora’s Kitchen (2013). Pokiaľ ide o Grécko, olej bol ocenený zlatom na týchto súťažiach: Panhellenic Extra Virgin Olive Oil Producers‘ Competition (2007), 1st Greek Extra Virgin Olive Oil Competition (2008) a Eleotechnia (2008 a 2011).

Okrem uvedených ocenení získal olivový olej „Kritsa“ nedávno aj bronzovú medailu v kategórii extra panenský olivový olej v súťaži London International Quality Olive Oil Competition (2017). V tom istom roku získal aj bronz za chuť v kategórii stredne ovocných olejov na piatej gréckej súťaži extra panenského olivového oleja 5th Cretan Olive Oil Competition. O oboch oceneniach sa hovorilo v gréckych internetových médiách. Lisovňa olív na poľnohospodárskom družstve obce Kritsá získala v roku 2016 aj v roku 2017 dve ocenenia od združenia SEDIK (združenie krétskych obcí, na území ktorých sa pestujú olivy): striebornú Minojskú olivu v kategórii „dobré postupy v oblasti predaja olivového oleja“ a zlatú Minojskú olivu v kategórii „dobré postupy lisovania olív“.

Historické súvislosti uvedenej oblasti s olivami a výrobou olivového oleja dokazujú lisy na olej (najmenej dva) v oblasti starobylého mesta Lato, ktorého ruiny sa datujú do dórskeho obdobia (5. a 4. storočie pred Kristom). V meste, ktoré je od obce Kritsá vzdialené približne tri kilometre, sa našli dôkazy o skladovaní olivového oleja. Staré lisy na výrobu oleja, ktoré sú roztrúsené po širšom okolí, takisto potvrdzujú silnú väzbu medzi pestovaním olív a každodenným životom miestnych obyvateľov, o čom svedčia početné zmienky cestovateľov, ktoré sa objavujú v knihách od 19. storočia.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.minagric.gr/images/stories/docs/agrotis/POP-PGE/prod_ladi_kritsa070119.pdf

(1) Ú. v. EÚ L 343, 14.12.2012, s. 1.